Morten Østergaard (RV), 2009-05-13:
Forslaget her om en forstærket social- og integrationsmæssig indsats på skole-, dagtilbuds- og boligområdet har intentioner, som vi i Det Radikale Venstre deler.
Det er jo af samme grund, at de partier, der står bag det her forslag, og Det Radikale Venstre og i øvrigt Enhedslisten, jo for nogle timer siden var fælles om en forespørgsel på integrationsområdet til regeringen, som netop gik på at lave en samlet indsats for de udsatte boligområder, hvor man har de problemer, som også beskrives udmærket i forslagets bemærkninger.
For Det Radikale Venstres vedkommende er det afgørende, at den indsats, vi laver, er forankret lokalt, altså at vi sørger for, at alle arbejder sammen på tværs, det vil sige skoler, daginstitutioner, sociale myndigheder, fritidslivet, klubber, foreningslivet, altså at alle arbejder sammen i et fælles træk, for at de 47.000 unge, som i den seneste rapport fra Integrationsministeriets arbejdsgruppe er i fare for at blive marginaliserede, får så tidlig og så målrettet en indsats som overhovedet muligt.
Vi har opstillet den målsætning, at man bør lave en samlet plan, der har som mål at få slettet listen med udsatte boligområder i Danmark, for der er nogle boligområder, der står for alt for stort et slæb med integrationsindsatsen, hvor vi har sammenhobet en masse beskæftigelsesmæssige og sociale problemer; det giver en dårlig start på livet med ringere vilkår, end andre børn har, og derfor er der bestemt behov for at gøre en indsats.
Vi er enige i, at meget af den indsats, der gøres, ikke sker tidligt nok, og derfor bør der være fokus på, hvordan vi sikrer, at indsatsen bliver gjort tidligere.
Vi så gerne, at man lærte af nogle af de konkrete gode eksempler, der er rundtomkring.
Der er nogle kommuner, der har lavet såkaldte familieinstitutioner, hvor en daginstitution har en normering, der gør, at man rent faktisk kan interessere sig for andet og mere end bare det at løse den pædagogiske opgave med de børn, der bliver afleveret om morgenen og hentet om eftermiddagen.
Man har også mulighed for at følge børnene, når de forlader institutionen, interessere sig for familien, gå på hjemmebesøg, og måske er der en socialrådgiver tilknyttet, som kan være med til også at forholde sig til nogle af familiens andre problemer.
Derfor er der en lang række muligheder, en lang række gode eksempler, der kalder på at blive fulgt op for at sikre, at alle børn i Danmark får en god start på livet.
Vi er også enige i, at der er mange steder, hvor man har ladet stå til for længe og skoler er blevet tynget af elever med for mange sociale vanskeligheder.
Vi kan så også se, at der er kommuner, som har formået at løse den opgave.
Selv om vi så måske ikke er enige i alle de konkrete midler, der er foreslået her, og vi også har nogle forlig, der berører nogle af punkterne, så ændrer det ikke på, at vi til fulde deler de intentioner, der ligger om at sikre, at vi får givet en langt mere målrettet og tidlig og integreret og tværgående indsats, end vi ser i dag, til gavn og glæde for den næste generation af børn, som forhåbentlig ikke skal være i lige så stor risiko for at blive marginaliserede som de 47.000, der blev beskrevet i regeringens seneste rapport.